Geslagsgeweld bly uitdaging vir SA – Ramaphosa(Argieffoto: Pixabay) “Die probleem van geslagsgebaseerde geweld lê by mans. Om die probleem te pak, moet mans hul houdings en gedrag begin verander,” het pres. Cyril Ramaphosa Maandag in sy weeklikse nuusbrief geskryf. Ramaphosa bestempel geweld teen vroue as een van Suid-Afrika se grootste uitdagings wat betref geslagsgelykheid. “Die beëindiging van alle vorme van geweld teen vroue en kinders is noodsaaklik vir ons nasionale vooruitgang.” Geslagsgeweld word wêreldwyd as ’n pandemie beskou en Suid-Afrika is een van die topvyf lande in die wêreld wat geweld en moord op vroue betref. Die onlangse beweerde bendeverkragting van verskeie vroue aan die Wes-Rand het ook opnuut groot woede oor geweld teen vroue veroorsaak. Ondanks die probleem van geslagsgebaseerde geweld, moet die vordering wat reeds met die bevordering van geslagsgelykheid in die Suid-Afrikaanse samelewing gemaak is, nie vergeet word nie, sê Ramaphosa. “Terwyl ons werk om geslagsgelykheid op alle gebiede te bereik, moet ons toegee dat ons reeds ’n lang pad gevorder het. Die vroue van vandag geniet fundamentele regte en vryhede wat hul oumas en oumagrootjies ontsê is. “Die staat het hard gewerk om alle wetgewing wat teen vroue diskrimineer, te herroep. Oor die jare het ons howe beslis teen beleide en praktyke wat onregverdig teen vroue diskrimineer op grond van moederskap, seksuele oriëntasie of ander faktore. “Vroue kan vandag enige beroep beoefen, studeer by ’n instelling en in ŉ rigting van hul keuse en hul eie ondernemings bestuur. Danksy wetgewing oor billike indiensneming en ander beleide, groei vroue se verteenwoordiging in die werkplek, in die regering en die hele samelewing steeds.” Volgens Ramaphosa is daar verskeie gebiede waar die verteenwoordiging van vroue aan’t toeneem is. “In die parlement is 46% van die lede van die Nasionale Vergadering vroue. Tans is 62% van die hele staatsdiens vroulik en 44% van senior bestuursposte word deur vroue beklee. Die eerste vrou is ook as hoof van die Nasionale Vervolgingsgesag aangestel.” Die eerste vrou as adjunk- nasionale kommissaris van die polisie is verlede week aangewys en verlede maand het regter Mandisa Maya die eerste vrou geword om in Suid-Afrika die leisels as adjunkhoofregter oor te neem. “Van die 256 regters op die regbank is 114 vroue en byna die helfte van alle landdroste is vroue. Nog ŉ gebied waar vooruitgang gemaak word, is die reg op reproduktiewe gesondheidsorg wat in die Grondwet verskans is, sê Ramaphosa. “Anders as ŉ aantal ander lande, het Suid-Afrikaanse vroue toegang tot voorbehoedmiddels en die veilige beëindiging van swangerskap in die openbare gesondheidstelsel.” Verder dui Ramaphosa daarop dat daar ook nou wette is wat vroue teen teistering in die werkplek beskerm en wat moderne vorme van viktimisering van vroue pak. “Vroue in tradisionele gemeenskappe het die reg om grond te besit, kontrakte aan te gaan en om te erf.”